
A Syk-inhibitor entospletinib hatása Fc-receptor-mediált folyamatokra

Bevezetés: A szisztémás autoimmun betegségek egy része immunkomplex-mediált folyamat következtében jön létre. Az újabb hatékony gyógyszerek kifejlesztéséhez további terápiás célpontok azonosítására van szükség, melyhez jobban meg kell ismerni a patogenezist. Ismert, hogy az immunreceptor-jelátvitelében fontos Syk tirozin-kináz szükséges a kísérletes autoantitest-függő arthritis kialakulásához. Ez alapján felmerült, hogy a Syk egy potenciális támadáspont lehet az immunkomplex-mediált autoimmun folyamatok terápiájában. Vizsgálataink során arra kerestük a választ, hogy a Syk szelektív gátlása hogyan befolyásolja az Fc-receptor-mediált gyulladásban fontos neutrofilek Fc-receptor- és integrin-függő sejtválaszait, valamint egy immunkomplex-mediált kísérletes in vivo folyamat, az Arthus-reakció kialakulását.
Módszerek: Kísérleteinkben egy orálisan adható Syk-szelektív inhibitort, az entospletinibet használtuk. Az Arthus-reakciót retroorbitális ovalbumin, valamint a fülbe adott intradermális anti-ovalbumin antitest injekcióval váltottuk ki. Az ödéma, valamint a gyulladás mértékét intravénás Evans-kék injekcióval, valamint fülvastagság-méréssel követtük. A lokális immunsejt-akkumulációt áramlási citometriával, a gyulladásos mediátorszintet ELISA segítségével határoztuk meg. In vitro kísérleteink során az immunkomplex és az integrin-ligand által aktivált neutrofilek szuperoxid-termelését citokróm-c redukció révén, gyulladásos citokin-leadását ELISA-val határoztuk meg.
Eredmények: A gátlószerrel kezelt csoportban kisebb mértékű volt az Evans-kék extravazációja, valamint az egerek fülvastagsága (p=0,02; veh. vs. ento.). Az entospletinib csökkentette továbbá a lokális immunsejt-akkumulációt és egyes gyulladásos mediátorok szintjét. Ezzel összhangban az entospletinib dózisfüggő módon képes volt gátolni a neutrofilek immunkomplex- és integrin-ligand-mediált szuperoxid- és gyulladásos citokin-termelését (p=5x10-4 és p=0,02, valamint p=1x10-4; veh. vs. 0,1μM ento.).
Megbeszélés: Összességében elmondható, hogy az entospletinib hatékonyan csökkentette a vizsgált immunkomplex-függő in vivo gyulladásos folyamatot, melynek hátterében a neutrofilek gátlószer jelenlétében károsodott sejtválaszai állhatnak. Ezen eredményeink alapján felmerül, hogy az entospletinib egy ígéretes gyógyszerjelölt lehet a humán immunkomplex-mediált autoimmun betegségek kezelésében.



